
- Д-р Москов, след изненадващата смърт на гръцкия певец Йоргос Мазонакис българите научиха какво е плазмафереза, а вие ги попарихте, че у нас тази процедура е „сива зона". Какви са реалните мащаби на проблема? Някой въобще знае ли къде се извършва тя извън официалните болнични заведения?
- Сива зона е, защото няма изрична нормативна уредба, която ясно да казва къде и от кого може да бъде прилагана тази процедура, независимо от показанията за прилагането й.
В различни медицински стандарти има описани характеристиките на тази процедура, свързани с конкретни заболявания, които съответната специалност лекува. Но няма общ единен стандарт за при лагането й.
В момента практикуващите това трябва да се съобразят единствено с един общ текст в Закона за здравето, където се казва, че всяка медицинска манипулация трябва да се базира на научни данни и трябва да бъде провеждана в места, в които има кадрова и апаратурна обезпеченост за това.
Оттам нататък следва свободно тълкуване на този законов текст, което изведено до абсурд, може да означава, че вие имате нужните знания, гаражът ви е подходящо оборудвано място, а научната обосновка на това, което правите, е взета от интернет. Това не може да остане повече така, защото поставя в риск пациентите.
- Кои са най-сериозните медицински рискове и потенциални усложнения за пациентите, когато плазмаферезата се прилага в козметични центрове или т.нар. longevity кабинети?
- Първо да кажем какво е терапевтичната афереза, част от която е плазмаферезата.
Това е манипулация, при която вашата кръв се изважда от тялото ви и влиза в апарат, който през сложна система от мембрани разделя кръвта ви на съставните й части. Частта, която искаме да премахнем, остава в апарата, а останалата част се връща в организма.
Заедно с това в организма ви могат да бъдат влети и други вещества, които да заместят изгубеното - от обемни разтвори до специфични чужди кръвни продукти, както при обикновеното кръвопреливане.
Само от описанието на методиката става ясно, че това не е невинно занимание и е свързано със сериозни възможни рискове. Това са рискове, свързани с промяна в кръвосъсирването ви и в двете посоки.
Можете да получите усилено кръвосъсирване, което да доведе до формирането на тромби в съдовете ви, което да е причина за инсулт, инфаркт или белодробна тромбоза.
Може кръвосъсирването ви да е намалено и това при определени обстоятелства да доведе до кръвоизлив.
Доколкото при този процес от кръвта ви се отделят субстанции, които отговарят за имунитета ви, то той може да бъде компрометиран и това да ви направи поддатливи за тежки инфекции.
Вследствие на вливане на чужди биологични продукти при процедурата може да получите алергична реакция, включително такава, която да застраши живота ви. Това, което описвам, не изчерпва всички възможни рискове при такава сериозна процедура, но вярвам, че е достатъчно за вашите читатели да си направят ясен извод.
- Има ли официални данни или сигнали за пострадали пациенти в България след подобни естетически или подмладяващи процедури?
- Не зная за официална база данни за настъпили странични реакции, но зная от разговори с мои колеги за това, че зачестяват оплаквания на пациенти, преминали през подобна манипулация.
- Обявихте, че съвместно с проф. Николай Петров подготвяте предложения за промени. Кои са трите найважни стъпки, които държавата трябва да предприеме веднага?
- Да, до дни ще финализираме предложенията си и ще ги представим на МЗ и НЗОК. Ако трябва да сведа административните стъпки, които държавата трябва да предприеме до три, те са: 1. Министърът на здравеопазването да одобри стандарт по терапевтична афереза. 2. МЗ трябва да включи терапевтичната афереза в Наредбата за пакета от дейности, заплащани от НЗОК. 3. НЗОК и БЛС трябва да договорят условията за финансиране на клинична процедура за терапевтична афереза.
- Настоявате плазмаферезата да се извършва единствено в интензивни отделения от квалифицирани медицински специалисти. Как ще се контролира това изискване и какви санкции предвиждате за нарушителите?
- Такъв подход ще защити най-пълно живота и здравето на пациентите, защото описаните по-горе възможни усложнения и странични ефекти при тази процедура могат да бъдат разпознати, пресрещнати и овладени пълноценно единствено на територията на интензивните отдепения, които са кадрово и апаратурно обезпечени да реагират на такива ситуации.
Показанията за извършване на плазмафереза са в сферата на различни медицински специалности и това трябва да остане така. Но самото извършване на процедурата трябва да се осъществява в рамките на интензивните отделения.
Контролът и санкциите произтичат от наличието на стандарт. Когато има ясен стандарт, тези, които го нарушават, са обект на много високи финансови глоби, а при повторно нарушение - на отнемане на разрешителното за медицинска дейност. Сега такъв стандарт няма и всеки си прави каквото иска. Някои решават да оползотворят бизнес възможност, за хората остават рисковете за живота и здравето им.
- Предлагате въвеждането на безплатна плазмафереза по НЗОК само за тежко болни пациенти по медицински показания. Каква нова клинична процедура или пътека трябва да разработи здравната каса и какъв финансов ресурс ще е необходим за покриването?
- Трябва да кажем, че извън спорните практики за подмладяващи и детоксикиращи процедури през плазмафереза, това е медицински метод, който се явява животоспасяващ при ред тежки заболявания - неврологични, автоимунни, хематологични. За тези пациенти с такива медицински показания касата не финансира това животоспасяващо лечение.
В различни клинични пътеки има описана плазмаферезата като част от алгоритъма на лечение, но само стойността на плазмаферезата е по-висока отколкото цялата сума, която касата плаща за лечение на това заболяване, което включва и много други компоненти. Сами разбирате, че това ни изправя пред следната дилема пациентите сами да заплащат за лечението си или лекарят, който го приложи, да плати от собствената си заплата за него. Това е неправилно, неустойчиво и субективно. И е дълбоко укорим подход, когато става въпрос за животозастрашаващи състояния.
- Има ли работещ европейски модел на регулация, който България може да ползва?
- Повечето европейски държави са изработили свой тип регулация. Но като цяло начинът и алгоритмите на работа в Европа следват тези на Американската асоциация за афереза. Това трябва да направим и ние в България.
- Срещате ли разбиране и готовност за бързи действия от страна на Министерството на здравеопазването и Изпълнителна агенция „Медицински надзор"?
- Вярвам, че ръководството на МЗ ще оцени важността на поставения въпрос и ще се отнесе към него с нужната принципност и експедитивност. Ще ви държим в течение как ще протече този процес.
- Често в България регулациите се приемат след трагедии - защо досега тази процедура е останала напълно извън обхвата на медицинските стандарти?
- Всъщност това не е точно така. През 2016 п, когато бях министър на здравеопазването, беше приета програма на министерството, която за първи път регламентираше терапевтична афереза и нейното финансиране с публични средства.
В нея бяха описани структурите, компетентностите и методологията и имаше строги критерии за това кои лечебни заведения могат да осъществяват тази дейност и да получават финансиране за това.
Тази програма работи известно време. След това беше променена в клинична процедура за плащане от НЗОК, но без ясните критерии за това кой, къде и при какви показания може да прави това. И впоследствие беше отменена.
Въпросът, който задавате, далеч надхвърля конкретния повод, за който говорим. Наличието на ясни и безкомпромисни медицински стандарти по всяка една медицинска специалност, както и за отделни терапевтични процедури е гаранцията, че българските граждани не са поставени под потенциален риск в лечебните заведения. За съжаление, в последните години има цяла една ударна група, свързана с лобистки бизнес интереси на различни играчи в сферата на здравеопазването, която системно блокира въвеждането или оспорва в съда вече въведените медицински стандарти.
Това е битката между държавността и защитата на гражданите през правила и лобистките бизнес интереси. Именно липсата на тези стандарти води до възможността някой да може да извършва хирургична операция над „Плод и зеленчук" или да прави афереза в пригоден за целта гараж.
CV
Роден в София
Завършва медицина в МУ - София, специалност "Анестезиология и интензивно лечение"
Специализира във Франция, Великобритания, Испания и САЩ
Работи като старши асистент в УМБАЛ „Св. Анна" в Клиниката по анестезиология и интензивно лечение
Министър на здравеопазването от ноември 2014 г. до 27 януари 2017 г.
Той е сред учредителите на ДСБ през 2004 г.
През 2019 г. основава партия КОД
През април 2024 г. заедно с Вили Лилков създава „Синя България" - дясноконсервативна, антикомунистическа и проевропейска политическа коалиция в България

[bookmark: _Toc241477780]Още два града ще имат мобилни пунктове за кръводаряване
Труд  стр. 15
До 2 седмици кампанията „Аз вярвам и помагам“ ще дари два нови мобилни пункта за кръводаряване в София и Плевен. Това съобщи Владислав Николов, председател на едноименното сдружение след 15-то издание на инициативата. То се проведе в събота пред Катедралата във Варна. Въпреки дъждовното време хиляди варненци и жители на съседни общини предадоха тонове капачки за рециклиране.
Следващата акция ще е през септември 2027 г. За 11 г. чрез кампанията са предадени 409 тона капачки и са направени дарения за 750 000 евро. С тях са закупени над 30 кувьози, специализирани транспортни средства и апаратура за здравни заведения, отчетоха от сдружението.
Усилията му сега са насочени към осигуряването на повече детски линейки, а първата цел е Варна. Преди 3 г. сдружението дари нова детска линейка на Спешна помощ, но тя вече е навъртяла 170 000 км и е амортизирана. Средства се набират в дарител-ската сметка на „Аз вярвам и помагам“, както и чрез над 700 продукта с кауза, чиито производители отделят процент от всяка продажба за благородната инициатива.

[bookmark: _Toc241477781]Всеки трети ученик - с наднормено тегло
Труд  стр. 2
Над 34% от учениците в София са с повишено телесно тегло (21,2% с наднормено тегло и 13,0% със затлъстяване), показва изследване, извършено от специалисти. „Тези стойности надвишават средните за Европа (25%) и потвърждават негативната тенденция за страната ни. Приблизително всяко трето дете е в риск, което налага засилени мерки за здравословно хранене и активност“, пишат експертите в доклад от проучването.
За втора поредна година в общинските училища в София се организира безплатен скрининг за гръбначни изкривявания и наднормено тегло. Програмата „Да пораснем изправени“ се осъществява от лекари, кинезитерапевти и студенти и всяко дете в посочената възрастова група може да се възползва от нея след попълнено информирано съгласие от родителите му. „Целта ни тази година е да обхванем поне 80% от всички 24 000 деца в пети и шести клас от общинските училища в София“, казват организаторите.
Още преди 15 септември те са имали среща с директорите на училищата в София, за да им разяснят програмата и вече събират информирани съгласия. Не навсякъде обаче информацията е стигнала до родителите, алармираха лекари, ангажирани със скрининга.

НАЦИОНАЛНИ ТЕЛЕВИЗИИ

[bookmark: _Toc241477782]Здравето на очите. Какво трябва да знаем?
БНТ, Денят започва с Георги Любенов

За съвременното лечение и диагностиката на очните заболявания, за причините, рисковите фактори и авангардната хирургия при катаракта – ще разговаряме с акад. Петя Василева. Тя е водещ специалист по трансплантации и възпалителни заболявания на окото. 
Най-високите й постижения са в областта на епидемиологията и патологията на очните заболявания, експерименталната офталмология и роговична трансплантация. 
Василева: „В България има повече далекогледи отколкото късогледи хора. При децата е изключително важно ако има проблеми с очите, те да се открият навреме. Взирането в електронните устройства е изключително вредно за очите на децата. На всеки 20 минути трябва да се откъснат очите от екрана, да се погледне през прозореца, да се разходи човек. Само около 9% от децата на 14-15-годишна възраст са били на профилактичен преглед при очен лекар. Апелирам към родителите децата им да имат поне един пълен профилактичен преглед при офталмолог. Машините не могат да дадат точния диоптър. Той трябва да се определи от офталмолог.“

[bookmark: _Toc241477783]Всички осем сестри в интензивното отделение на смолянската болница искат да напуснат
БНТ 

Осем медицински сестри от интензивното отделение на смолянската болница подадоха заявления за напускане, заради ниско, според тях, заплащане на труда им.
Те искат повишение на трудовото възнаграждение. Но до този момент не са постигнали споразумение с ръководството на болницата за това.
Ако искането им не се удовлетвори от 5 октомври предизвестието за напускане влиза в сила.
"По света и у нас" потърси контакт със сестрите, но никоя от тях не пожела да кометнира. От ръководството на Смолянската болница също отказаха коментар. В ОАИЛ на болницата по щат трябва да работят 17 сестри, но сега работещите са само осем. 

[bookmark: _Toc241477784]Как да се предпазим от болестите на сърдечно-съдовата система 
Нова телевизия, Събуди се 

Болестите на сърцето са сред най-разпространените у нас и статистиката е категорична тук – повече от 60% от всички смъртни случаи се дължат на заболявания на органите на кръвообращението. Защо в тази статистика България е лидер в Европа и какво може да се направи – два дни преди Световния ден на сърцето в „Събуди се” гостува кардиологът Алдин Али.
„Стандартните неща, които казваме, са да спортуваме, да се храним здравословно и да не пушим. Много важно е да спазваме емоционална хигиена. Когато прекарваме емоциите през сърцето си, това е най-вредното за него. Стресът може да предизвика страхотни промени в организма ми”, заяви кардиологът.
„Много често около нас има токсичност в отношенията и не трябва да допускаме такива хора да въздействат в нашия живот. Трудно е, защото голям процент от хората имат такива наченки”, допълни д-р Али.
По думите му в системата няма пропуски и в момента няма негативна статистика. „У нас нещата се подобряват, в сърдечно-съдовата медицина имаме страхотни успехи. В последните няколко месеца се развива скорострелно. Имаме много нови лекарства и методи за лечения. В момента мога да предвидя колко време ще живее пациентът”, обясни той.
Относно технологиите, с които можем да проследим кръвното си налягане, кардиологът обясни, че често те имат обратен ефект и влияят негативно на тялото ни, когато видим, че нещо не е наред.
„Ако искаме нещо от живота, трябва да го пожелае от сърце”, каза още той по повод кампанията „Прости сърце”, която е под негова инициатива.

[bookmark: _Toc241477785]Д-р Райна Стоянова: Дълголетието е до голяма степен генетика 
Нова телевизия, Събуди се 

В новия епизод на подкаста „Храмът на историите” фокусът пада върху темата за дълголетието и модерната лонджевити медицина. Пред Мариян Станков – Мон Дьо д-р Райна Стоянова разкрива какъв е фундаментът на дългия живот и какво стои зад изпитаните и неизпитани методи за отслабване и подмладяване на пазара.
„По отношение на дълголетието има до голяма степен генетика. Един 50-годишен човек днес със сигурност може да доживее до по-дълбоки страни, ако се грижи по-добре за здравето си. Дори да живеем до 80, стига това да е достойно, стига да се чувстваме добре в кожата си”, казва тя и отбелязва, че лонджевити медицината е ориентирана към осигуряване на дълъг живот за здравите хора.
По думите ѝ скринингът и профилактиката са изключително важни и доброто здраве стои в основата на „връщането” на биологичния часовник, преди медикаментите.
Медикаментите за дълголетие
Д-р Стоянова обръща внимание и на все по-актуалната тема за медицината на дълголетието, където науката постепенно започва да тества различни подходи в контролирани изследвания. По думите ѝ вече се провеждат рандомизирани проучвания, макар на този етап значителна част от тях да са все още в предклинична фаза. Като пример тя посочва семаглутида – GLP-1 рецепторен агонист, широко използван при лечението на захарен диабет тип 2 и за контрол на телесното тегло, който в момента се изследва и във връзка с процесите на стареене.
Д-р Стоянова подчертава, че дълголетието не се определя единствено от една молекула или терапия – различните органи могат да стареят с различна скорост, а генетичната предразположеност се преплита с начина на живот и натрупаните рискови фактори. Така например наследственият риск от артериална хипертония, съчетан с тютюнопушене, прекомерна употреба на сол, нездравословно хранене и липса на движение, може да допринесе за по-бързо стареене на сърдечно-съдовата система. Сред фундаменталните фактори, свързвани с дълголетието, д-р Стоянова поставя и самотата.
„Един от основните фактори е това да не сме самотни и да не се чувстваме сами. Тоест социалният контакт и в голяма степен насладата от живота”, категорична е тя.
„В интерес на истината, около 90-95% от изпитваните лекарствени молекули изпадат от клиничните изпитвания до фаза 3 и въобще не достигат до пациентите. Но някъде там някой ги намира и решава да ги предпише”, разкрива тя за професионалната си среда. По думите ѝ лекарства без нужните разрешения успяват да достигнат на пазара и се предлагат онлайн. Какъвто, например, е ретатрудидът, който макар да не е официално на световния пазар, се оказва достъпен у нас.
„Очаква се вероятно неговото одобрение да стане през 2027 година. Благодарение на този троен ефект, така наречен от 3G, има още по-голям ефект върху корекцията на килограмите. Тук говорим за резултат от сорта на 30%. Тоест 30% загуба, редукция на телесна маса”, споделя тя. Не крие обаче, че използването на неодобрени от здравните организации медикаменти може да крие опасности за здравето, сред които сърдечни и онкологични проблеми.

[bookmark: _Toc241477786]Зов за помощ
Нова телевизия, Новини в 19.00 часа

10-годишната Лора от Горна Оряховица се бори с изключително рядко генетично заболяване, което постепенно отнема възможността ѝ да ходи и да говори. Застрашава и живота ѝ. Единственият шанс за нормално детство е спешно лечение в Германия, което струва непосилните за семейството около 200 000 евро. 
Преди година прогресията на рядко генетично заболяване я кара да замлъкне. 
"Към момента има 70 случая като този на Лора в света", казва нейната майка Радка. 
Това е причината три години да се търси диагнозата на това заболяване със сложно име от цифри и букви. През тези три години Лора губи говор, подвижност и всичко, което е имала преди това. 
"Прогнозата е много лоша. Засегната е не само двигателната мускулатура, ами и хранене, преглъщане", казва още нейната майка. Детето се обучава индивидуално в 4. клас на ОУ „Св. Св. Кирил и Методий“. 
За да може съучениците ѝ и родителите на Лора да общуват с нея, ръководството наема учител да обучи Лора и всички около нея на жестомимичния език. 
"Класът е много сплотен. Те прекарват изключително много време с нея, макар че тя в момента се обучава в индивидуален план", казва класният ѝ ръководител Звездомила Хаджиенева. 
Въпреки тежката диагноза, надежда за Лора има. От 2018 година клиника в Германия разработва индивидуални, генни терапии за диагностицирани с това заболяване. 
"Нужна е сумата от 200 000 евро, за да започне да се работи за разработване на персонализирана терапия, която е нейният шанс", споделя майка ѝ.

НАЦИОНАЛНИ РАДИА

[bookmark: _Toc241477787]По-добра профилактика и здравна култура са нужни в България
БНР, Рано в неделяЗдравето е най-голямата ценност, но грижата за него е отговорност както на пациента, така и на медицинските специалисти и институциите. За необходимостта от по-добра профилактика, здравна култура и условия за работа на лекарите говориха лицево-челюстният хирург д-р Лиляна Димитрова и младият лекар д-р Мина Маркова.
Според д-р Димитрова един от сериозните проблеми в българското здравеопазване е недостатъчната ангажираност на хората със собственото им здраве. Тя посочи, че дори когато пациентите имат достъп до профилактични изследвания и са насочвани към специалисти, често отлагат прегледите заради страх от възможна диагноза.
„Има един страх от болестите. „Ами сега ще си направя скенер, ама ако излезе нещо?“ – това е основното главоболие на пациентите“, коментира д-р Димитрова.
По думите ѝ допълнителен проблем е липсата на единен медицински подход и трудната ориентация на пациентите в системата. Често хората търсят няколко мнения, а противоречията между тях могат да доведат до объркване и отказ от лечение.
Д-р Димитрова, която е обучила поколения лекари, обърна внимание и на неравномерното разпределение на медицинските специалисти в страната. По думите ѝ цели райони остават недостатъчно обезпечени със специалисти, включително в области като лицево-челюстната хирургия. Това води до късно диагностициране и лечение на тежки заболявания.
Младият лекар д-р Мина Маркова, която специализира ендокринология и болести на обмяната, заяви, че въпреки трудностите много от младите лекари избират да останат в България.
„На повечето от нас ни се иска да останем тук, в нашата родина, да лекуваме българи, а не в чужбина“, каза тя.
Д-р Маркова подчерта, че един от проблемите пред младите лекари е необходимостта да работят на няколко места, за да могат да живеят достойно. Според нея това ограничава времето за почивка и семейството и създава допълнително натоварване за медицинските специалисти.
Двете лекарки са обсъдили и различията между поколенията в медицината, както и достъпа до здравеопазване в малките населени места. Според д-р Маркова през последните години медицинската помощ е все по-концентрирана в големите градове, докато в периферията липсват кадри.
Д-р Димитрова припомни, че в миналото профилактиката е достигала до повече хора чрез различни форми на организирано здравеопазване. По думите ѝ днес отговорността в много по-голяма степен е прехвърлена върху самия пациент.
„Сега грижата е на самите хора. Те трябва да търсят помощта“, каза тя и определи здравната култура на населението като един от сериозните проблеми.
Според д-р Маркова са необходими повече информационни кампании, разработени с участието на медицински специалисти. Тя подчерта, че пациентите трябва да получават достъпна и надеждна информация, за да могат да разбират защо профилактиката и навременното лечение са важни.
По думите ѝ особено важно е лекарят да обясни на пациента не само какво лечение е необходимо, но и защо трябва да започне навреме, за да се предотвратят хронични усложнения и трайно влошаване на качеството на живот.
„Действително трябва да положим повече усилия в тази посока“, каза д-р Маркова, като подчерта значението на здравната култура за цялото общество.
Д-р Димитрова и д-р Маркова взеха участие в 25-ата Национална среща на фондация МОСТ (Медии, общество, семейство и традиции), която събира лекари, общественици, политици и представители на медиите, за да информират обществеността за напредъка в областта на медицината у нас.

ИНТЕРНЕТ ИЗДАНИЯ

[bookmark: _Toc241477788]Обнародваха НРД за медицински и за дентални дейности
Zdrave.net, 25.09.2026 
Двата Национални рамкови договора – за медицински и за дентални дейности 2026-2028 са обнародвани в днешния брой на държавен вестник.
Припомняме, че в НРД за медицинските дейности 2026-2028 е договорено увеличение на средствата за извънболнична помощ с 4,4%, а на цените на клиничните пътеки за болничната – с 10%.
По отношение на извънболничната помощ в договора е записано, че извън определените лимити ще могат да се издават направления за профилактика на лица до и над 18 години, за пациенти с рискови фактори, както и за здравноосигурени с хронични заболявания, когато направлението е необходимо за продължаване на протокол за скъпоструващо лекарствено лечение. Създава се и възможност при документирана временна фактическа невъзможност по медицински причини пациентът да посети амбулатория за първична или специализирана извънболнична помощ общопрактикуващият лекар да предписва лекарствени продукти, медицински изделия и диетични храни за специални медицински цели след консултация и снемане на анамнеза от разстояние, без физикален преглед. Това се отнася например за пациенти под задължителна изолация или карантина и за хора с временни двигателни увреждания. Възможността важи за периода на временната невъзможност, но не повече от шест месеца от последния документиран преглед.
Пациентите ще могат да заявят съгласие да получават уведомление чрез SMS или Viber за извършена медицинска дейност.
Облекчава се и процедурата при извършване на ЯМР или КТ на деца под обща анестезия. Ще бъде необходим обстоен преглед от специалист по педиатрия, като отпада изискването за консултация със специалист по образна диагностика. Така отпада една от изискваните до момента консултации преди изследването.
Сред важните промени в НРД е обособяването на две самостоятелни клинични процедури за интензивно лечение на деца – със и без механична вентилация и/или парентерално хранене. Сред тях е и амбулаторната процедура за прецизиране на диагностиката чрез геномно секвениране и биомаркери.
При договарянето на НРД са обособени отделни клинични пътеки според тежестта и спецификата на лечението при редица състояния.
Промените обхващат дейности при левкемии, хирургично лечение на обширни изгаряния, операции върху панкреаса и дисталния холедох, интервенционално лечение при сърдечно-съдови заболявания и лечение на синдром на Гилен-Баре.
НРД включва нови моменти и в профилактиката. Включват се задължителната имунизация и реимунизация на деца срещу варицела и профилактичните ваксини срещу сезонен грип за деца. Въвежда се и диспансерно наблюдение за хронично бъбречно заболяване. В НРД е договорено и отчитане на нов вид преглед на трайно лежащоболен, който се отнася за изписване на лекарства на здравноосигурени лица. В амбулаторния лист ще се вписва идентификационен номер на представител на пациента (родител, настойник, попечител или упълномощено от ЗОЛ лице), който ще подписва медицинския документ.
Сред новите моменти, залегнали в НРД за дентални дейности, е четвърта дейност за всяко здравноосигурено лице (ЗОЛ) над 18-годишна възраст. Промяната влиза в сила от 1 ноември 2026 г. Обемът на денталните дейности в първичната извънболнична дентална помощ досега беше преглед и три дейности, които могат да бъдат произволна комбинация от обтурация (пломба) с химичен композит и екстракция (вадене) на постоянен зъб. С промяната комбинацията от посочените дейности се увеличава с още една.
Въвежда се ограничение във времетраенето, което всеки лекар по дентална медицина, изпълняващ пакет хирургична дентална помощ, има, за да отчита извършените от него дентални дейности: не повече от 8 часа среднодневно, считано при петдневна работна седмица, изчислено за един календарен месец, независимо от броя сключени договори като изпълнител и/или като наето лице. Досега, с цел лимитиране на възможността за отчитане към НЗОК, времетраенето е било без ограничение. Увеличава се времетраенето на всяка дентална дейност, с цел подобряване на качеството на лечението при лекар по дентална медицина.
Увеличение на цените на обстойните прегледи със снемане на орален статус в първичната и специализираната детска дентална помощ и специализираните обстойни прегледи в специализираната хирургична дентална помощ с 5,24 евро за частта, заплащана от НЗОК. Запазва се правилото, че прегледите са безплатни за всички здравноосигурени лица.
Пълния текст на НРД за медицински дейности може да видите тук, а за дентални дейности – тук.

[bookmark: _Toc241477789]Промени за строг контрол върху търговци на едро на лекарства и онлайн достъп на аптеките до складове на лекарства предлагат фармацевтите
Десислава Пеева 
БТА, 25.09.2026 
Българският фармацевтичен съюз подкрепя някои предложения за законови промени, предлага прецизиране на част от тях, както и нови промени в проект за промени в Закона за лекарствените продукти в хуманната медицина. Това каза пред журналисти Димитър Маринов, председател на Българския фармацевтичен съюз (БФС).
Специализираната електронна система за проследяване и анализ (СЕСПА) на лекарствени продукти следи само количествата на лекарствата, включени в Позитивния лекарствен списък, и генерира забранителен за износ на лекарства списък. Проектът за промени на закона предвижда в СЕСПА да попадат всички лекарства по лекарско предписание, което ние подкрепяме, тъй като така ще се гарантира по-добър достъп до тях, каза още Маринов.
В момента фармацевтите и аптеките нямат достъп до данните в тази система и няма как да знаят точно кой търговец на едро с какви количества от даден медикамент разполага, обясни той. По думите му има търговци на едро, които крият количеството на лекарства, които имат, което дава възможност някои търговци на едро приоритетно да осигуряват лекарства за свързани с тях аптеки. Ако промените бъдат приети, аптеките ще могат да виждат кой търговец какви количества от дадено лекарство има. Предлагаме и поръчка на лекарство да се прави само ако има електронно предписание на медикамента, посочи Маринов. По думите му това ще гарантира, че пациентът няма да поръча лекарството в няколко аптеки, както и че лекарството няма да бъде доставено в няколко аптеки, а след това няма да бъде купено. 
БФС подкрепя въвеждане на контрол върху търговците на едро и контрол на верификацията на доставените към аптеките опаковки, тъй като сега няма гаранция, че аптеките не получават нефалшифицирани лекарства. Митниците също трябва да имат достъп до СЕСПА, за да се затвори още една възможност за злоупотреби, каза още Маринов. 
В момента е забранено една фирма да бъде едновременно производител на лекарства, търговец на едро и да притежава повече от четири аптеки, но няма ограничение едно физическо или юридическо лица да създаде безброй юридически лица, които да отворят колкото иска аптеки, посочи още Маринов. По думите му трябва да се промени и този текст в закона, за да няма възможност чрез свързани лица да има концентрация във веригата на лекарствоснабдяването. 
От БФС предлагат още Националната аптечна карта да се поддържа в дигитален вид и да се актуализира автоматично. 
Дейностите, които могат да се извършват в аптеките, освен продажба на лекарства, са здравни интервенции в условията на амбулаторна фармацевтична практика, като целта е повишаване на качеството на живот на пациентите, каза проф. Христина Лебанова, декан на Факултета по фармация към Медицински университет – Плевен. Дейностите са свързани с промоция на здравето и превенция на заболяванията, скрининг за някои социалнозначими заболявания. В аптеките в България сега се предлагат само девет услуги, докато в заобикалящите ни държави се предлагат до 20 услуги, извършвани в аптеки, посочи още тя.        
Днес се отбелязва Световният ден на фармацевта. През 1912 г. е създадена Международната федерация на фармацевтите (FIP), в която към момента членуват повече от четири милиона магистър-фармацевти. Тази година празникът преминава под мотото "Укрепване на ролята на фармацевтите за по-здраво бъдеще“.
Към 1 септември 2026 г. 78% от магистър-фармацевтите в България са жени, а 22% - мъже, каза Светослав Крумов, главен секретар на БФС. Фармацевтичната общност продължава да се подмладява, като най-големият ръст е сред фармацевтите до 30-годишна възраст. Броят на магистър-фармацевтите за последните девет месеца е нараснал с 2,2%, като към момента те са 7824, като от тях близо седем хиляди работят в аптеки за обслужване на населението, а останалите – в болнични аптеки, в представителства, в институции, в академичната общност. По брой на фармацевти на глава от населението се доближаваме до челното място в световен мащаб. Плътността от фармацевти средно на 10 хиляди души е 10,1, което е доста над средния показател за ЕС, посочи още Крумов. По думите му въпреки броя на фармацевтите, има недостиг, тъй като все повече студенти след завършването си избират да не работят в аптека, както и заради това, че с всеки завършил фармацевт се отваря една нова аптека. Това води до недостиг на фармацевти в страната ни, добави той. 
Броят на аптеките в България към 1 септември 2026 г. е 3300, като през 2025 г. са били 3233, посочи още Крумов. По думите му 79% от аптеките работят по договор със здравната каса. Заради методиката, по която се заплаща на аптеки, работещи в отдалечени, в труднодостъпни места, изпълняващи единствена дейност на територията на община и денонощни аптеки, се отвориха нови аптеки и се подобри достъпът до аптеки на над 60 хиляди души. Това обаче не означава, че е подобрен достъпът до терапия, тъй като се наблюдава влошена логистика на лекарства и ненавременна доставка, каза още Крумов.

Мартина Бозукова
Mediapool.bg, 25.09.2026 
33 нови аптеки са открити от началото на 2026 г. в населени места с под 10 000 души, като половината от тях са в села, в които дотогава не е имало аптека. Общият брой на аптеките в страната към 1 септември е около 3300, което е с 2% повече спрямо година по-рано. Аптеките за обслужване на населението са се увеличили с 62, а болничните – с 5. Нараства и броят на аптеките, които работят с НЗОК – те са 2447 или 79% от всички аптеки - със 71 повече спрямо края на 2024 г. Тези данни отчете в петък главният секретар на Българския фармацевтичен съюз Светослав Крумов по повод Световният ден на фармацевта – 25 септември.
Сред аптеките, разкрити в малки населени места са тези в селата Ягодово, Лъжица, Фотиново, Трънак и Невестино. Според Крумов разкриването им е пряко свързано с методиката за субсидиране на аптеките в отдалечени и труднодостъпни райони.
От септември 2025 г. насам шест нови аптеки са включени в методиката за финансиране на аптеките в отдалечени райони. Четири нови аптеки са открити в труднодостъпни райони – в Дъбница, Хвостяне, Старцево, Гърмен и др. Други 20 новооткрити аптеки са единственият доставчик на една или повече дейности на НЗОК в съответната община, като в четири общини дотогава изобщо не е имало аптека с договор с касата.
Според Фармацевтичния съюз така достъпът до аптека и медицински специалист е подобрен за над 60 000 души.
Парадокс: Първенци сме по брой фармацевти и пак не стигат
В същото време увеличаването на броя на аптеките изостря проблема с недостига на фармацевти, посочват от съсловната организация. В регистъра на съюза има 7824 магистър-фармацевти, което е ръст от 2.2% за последните девет месеца. Почти 7000 от тях работят в аптеките за обслужване на населението, а останалите са в болнични аптеки, търговията на едро, клинични изпитвания, производството, институции и академичната сфера.
"Все повече колеги след завършването си избират да не работят в аптеки по редица обективни причини и общо взето с всеки новозавършил фармацевт се отваря нова аптека, което увеличава недостига на кадри в аптеките, тъй като за една аптека са нужни минимум двама фармацевти за покриване на нормално работно време“, обясни Крумов.
Това е парадоксално, тъй като България е сред държавите с най-много фармацевти на глава от населението в световен мащаб. Осигуреността с фармацевти у нас е средно 10.1 на 10 хиляди души, което е доста над средния показател за ЕС.
По данни на съсловната организация професията се подмладява – 48% от фармацевтите в аптеките са на възраст до 40 години, докато броят на работещите над 70-годишна възраст намалява.
Фармацевтите искат по-добър контрол над лекарствоснабдяването
От Фармацевтичния съюз настояха в петък и за промени в лекарствоснабдяването. Председателят на съсловната организация Димитър Маринов представи становището организацията по предложените от правителството промени в Закона за лекарствените продукти в хуманната медицина, които предстои да се разглеждат в парламента.
БФС подкрепя предвидените промени подобряващи контрола по веригата на лекарствоснабдяването до аптеката и механизмите осигуряващи достъп на аптеките до информация за количествата в складовете. В законопроекта се предвижда в обхвата на системата за проследяване на лекарствата СЕСПА да попадат всички лекарства по лекарско предписание, а не както досега само тези заплащани от НЗОК.
Старо искане на фармацевтите е и достъпът до информация за наличностите при търговците на едро. Според Маринов в момента аптеките нямат видимост върху складовите наличности на търговците, което позволява количества да бъдат насочвани приоритетно към свързани с тях аптеки.
Друго предложение е аптеките да могат да заявяват лекарство от търговец на едро само при наличие на електронна рецепта. Така според БФС ще се ограничи практиката един пациент да заявява едно и също лекарство в няколко аптеки, след което медикаментът да бъде доставян на различни места, без да бъде закупен.
От съсловната организация настояват и за по-строг контрол върху търговците на едро с лекарства и проверка на доставяните в аптеките опаковки, както и за достъп на митническите органи до СЕСПА. БФС предлага и промяна на правилата за свързаните лица, така че да се ограничи възможността чрез множество отделни дружества един собственик да концентрира дейности по производството на лекарства, търговия на едро и аптечна мрежа. Сред предложенията е и Националната аптечна карта да стане дигитална и да се актуализира автоматично.
Повече услуги в аптеката
Освен достъпа до лекарства БФС настоява да се разшири и ролята на аптеките в здравната система. Според проф. Христина Лебанова, декан на Факултета по фармация на Медицинския университет в Плевен, аптеките могат да предоставят редица здравни услуги – от промоция на здравето и профилактика до скрининг за някои социално значими заболявания. В България в момента са регламентирани само девет аптечни услуги, докато в други европейски държави те достигат до 20.
Председателят на БФС Димитър Маринов съобщи, че сега има аптеки, които са санкционирани, защото продават чай на пакетчета и дъвки. "Това са съвсем нормални продукти, които знаете, че ги има в аптеките. Но в закона има един пропуск и всичко, което е регистрирано като храна, но не е хранителна добавка, в момента аптеките нямат право да го продават", поясни той и допълни, че това не е нормално. 

Недостигът и липсата на лекарствени продукти няма да бъдат преодолени, докато не бъде въведена прогенеричната лекарствена политика, каза Маринов
Надежда Ненова 
Zdrave.net, 25.09.2026 
 „В България имаме да догонваме света по отношение на дейности и услуги, които се извършват в аптеките и които се надяваме с бъдещите промени в Закона за лекарствените продукти в хуманната медицина да се създаде възможност да се извършват и в българските аптеки“, каза председателят на БФС маг.-фарм. Димитър Маринов по повод днешния Световен ден на фармацевта. Той припомни, че Международната федерация на фармацевтите (FIP) е създадена през 1912 г., а в нея в момента членуват повече от четири милиона магистър-фармацевти. Тази година празникът преминава под мотото "Укрепване на ролята на фармацевтите за по-здраво бъдеще“.
Главният секретар на БФС Светослав Крумов представи моментното състояние на фармацевтите у нас като съобщи, че фармацевтичната общност продължава да се подмладява, като най-големият ръст е сред фармацевтите до 30-годишна възраст.
Към 1 септември 2026 г. 78% от магистър-фармацевтите в България са жени, а 22% - мъже, каза той. Броят на магистър-фармацевтите за последните девет месеца е нараснал с 2,2%, като към момента те са 7824, като от тях близо 7 000 работят в аптеки за обслужване на населението, а останалите – в болнични аптеки, в представителства, в институции, в академичната общност. По брой на фармацевти на глава от населението се доближаваме до челното място в световен мащаб. Плътността от фармацевти средно на 10 хиляди души е 10,1, което е доста над средния показател за ЕС, посочи още Крумов.
„Ръстът в броя на фармацевтите обаче парадоксално води до недостиг на фармацевти в аптеките
Причините за това са две - все повече студенти след завършването си избират да не работят в аптека, както и заради това, че с всеки завършил фармацевт се отваря една нова аптека“, добави той.
Броят на аптеките в България към 1 септември 2026 г. е 3300, като през 2025 г. са били 3233, посочи още Крумов. С 62 са нараснали аптеките за обслужване на населението, а с 5 – болничните аптеки. 79% от аптеките работят по договор със Здравната каса. „Заради методиката, по която се заплаща на аптеки, работещи в отдалечени, в труднодостъпни места, изпълняващи единствена дейност на територията на община и денонощни аптеки, се отвориха нови аптеки и се подобри достъпът до аптеки на над 60 хиляди души“, каза още Крумов. Повече от 4 години в отдалечени и труднодостъпни места се наблюдава сериозна тенденция на влошена логистика на търговията на едро с лекарства и ненавременен достъп на лекарства до аптеките, добави той.
Маг.-фарм. Димитър Маринов представи становището на БФС по проекта за промяна на Закона за лекарствените продукти в хуманната медицина, който предстои да се разглежда в парламента. „БФС подкрепя, като цяло, философията на законопроекта и отчита положителните му елементи, касаещи мерките за преодоляване на случаите на недостиг или липса на лекарствени продукти. Тези мерки са свързани с прецизиране на задълженията на всички участници във веригата на лекарствоснабдяването, създаване на допълнителни задължения за тях, промени в алгоритъма на изчисление, заложен в СЕСПА, както и промени в санкционните разпоредби на закона. В годините БФС съвместно с поверената ви институция е обсъждала въвеждането на редица мерки, които имат пряко отношение към липсата и недостиг на лекарства. За съжаление поради липсва на политическа воля и кураж, както  и на управленска далновидност  част от предложените от нас решения не бяха приети. И така, днес, българските пациенти отново са изправени пред възможността да останат без нужните лекарствени продукти, с което пряко се нарушава основното тяхно правото на достъп до лекарствени продукти, което означава, че българската държава не е могла да се справи със задължението си да гарантира достъпа до лекарствени продукти, въпреки многократните законодателни промени.
В този смисъл, БФС за поред път застава зад многократно заявяваната ни позиция, че
недостигът и липсата на лекарствени продукти няма да бъдат преодолени, докато не бъде въведена прогенеричната лекарствена политика
и ефективна забрана за вертикална интеграция на участници във веригата на лекарствоснабдяването“, каза Маринов.
Той посочи и някои от предложенията, които Фармацевтичният съюз е направил по проектозакона.
ИАЛ да извършва служебна проверка дали магистър-фармацевт е редовен член на БФС, съответно няма наложено наказания забрана за упражняване на професия и да се въведе изискване за свързаност на лицата, които отварят аптеки. „В момента е забранено една фирма да бъде едновременно производител на лекарства, търговец на едро и да притежава повече от четири аптеки, но няма ограничение едно физическо или юридическо лица да създаде безброй юридически лица, които да отворят колкото иска аптеки, посочи още Маринов. По думите му трябва да се промени и този текст в закона, за да няма възможност чрез свързани лица да има концентрация във веригата на лекарствоснабдяването“, каза Маринов.
По отношение на въвеждането на прогенеричната лекарствена политика от БФС предлагат в закона да се запише текст, според който министърът на здравеопазването да определя в наредба медицинските специалисти, които могат да издават рецепти, реда за предписването на лекарствени продукти, срока за изпълнението, както и случаите и реда, по който магистър-фармацевтът може да замени или да откаже да изпълни лекарско предписание.
„Българският фармацевтичен съюз предлага въвеждането на право на генерично заместване по инициатива на пациентите и на магистър-фармацевтите. Прогенеричната лекарствена политика и генеричното заместване са включени във вече приети от законодателната власт на Република България актове, а именно – Национална здравна стратегия 2020г., изготвена от МЗ и приета от 43-то Народно събрание. Следователно, предложеният проект на подзаконов нормативен акт е в изпълнение на приетата от Народното събрание здравна стратегия. Магистър-фармацевтите следва да имат право да извършват генерично заместване в рамките на определената от изпълнителя на медицинска помощ терапия при съобразяване с възможностите на пациентите. Така ще се намали тенденцията по нарастване на публичните разходи за амбулаторно лечение при навлизане на нови продукти и напрежението сред пациентите“, се казва в становището на БФС по законопроекта, представено от Маринов.
Специализираната електронна система за проследяване и анализ (СЕСПА) на лекарствени продукти следи само количествата на лекарствата, включени в Позитивния лекарствен списък, и генерира забранителен за износ на лекарства списък. Проектът за промени на закона предвижда
в СЕСПА да попадат всички лекарства по лекарско предписание, което ние подкрепяме, 
тъй като така ще се гарантира по-добър достъп до тях, каза още Маринов.
В момента фармацевтите и аптеките нямат достъп до данните в тази система и няма как да знаят точно кой търговец на едро с какви количества от даден медикамент разполага, обясни той. По думите му има търговци на едро, които крият количеството на лекарства, които имат, което дава възможност някои търговци на едро приоритетно да осигуряват лекарства за свързани с тях аптеки. Ако промените бъдат приети, аптеките ще могат да виждат кой търговец какви количества от дадено лекарство има. Предлагаме и поръчка на лекарство да се прави само ако има електронно предписание на медикамента, посочи Маринов. По думите му това ще гарантира, че пациентът няма да поръча лекарството в няколко аптеки, както и че лекарството няма да бъде доставено в няколко аптеки, а след това няма да бъде купено.
БФС подкрепя въвеждане на контрол върху търговците на едро и контрол на верификацията на доставените към аптеките опаковки, тъй като сега няма гаранция, че аптеките не получават нефалшифицирани лекарства. Митниците също трябва да имат достъп до СЕСПА, за да се затвори още една възможност за злоупотреби, допълни председателят на БФС.  
Дейностите, които могат да се извършват в аптеките, освен продажба на лекарства, са здравни интервенции в условията на амбулаторна фармацевтична практика, като целта е повишаване на качеството на живот на пациентите, каза проф. Христина Лебанова, декан на Факултета по фармация към Медицински университет – Плевен. В аптеките в България сега се предлагат само девет услуги, докато в заобикалящите ни държави се предлагат до 20 услуги, извършвани в аптеки, посочи още тя.       

По повод Световния ден на фармацевта, Българският фармацевтичен съюз (БФС) представи позицията си за проектопромените в Закона за лекарствените продукти в хуманната медицина (ЗЛПХМ). От организацията подкрепят част от предложенията, но настояват за прецизиране и допълнителни мерки, които да гарантират достъпа на пациентите до лечение.
В момента Специализираната електронна система за проследяване и анализ (СЕСПА) следи единствено лекарствата от Позитивния лекарствен списък. 
 От съсловната организация предлагат 
 в СЕСПА да залегнат всички лекарства по лекарско предписание, което според БФС ще гарантира по-добър достъп за пациентите.
 В момента фармацевтите нямат видимост
 към наличностите при търговците на едро. Това позволява на някои дистрибутори да крият количества и приоритетно да снабдяват свързани с тях аптеки. С новите промени аптеките ще виждат реалните наличности при всеки търговец.
Предлага се медикаменти да се поръчват към дистрибутор
единствено при налична електронна рецепта. Това ще предотврати дублирането на дублирани поръчки в няколко аптеки и последващия отказ от тях.
 БФС настоява за строг контрол над търговците
 на едро за да се гарантира, че до аптеките не достигат фалшифицирани лекарства. Предлага се и Агенция „Митници" да получи достъп до СЕСПА за предотвратяване на злоупотреби.
 Сприране на скритата концентрация
 е друга предложение. Въпреки че законът забранява една фирма да притежава повече от четири аптеки, в момента липсва ограничение за свързани лица. БФС настоява за законови текстове, които да спрат практиката едно физическо или юридическо лице да прави десетки фирми и да създава доминиращи вериги.
Националната аптечна карта да стане  изцяло дигитална и да се актуализира автоматично, се предлага.
 Аптеките у нас могат да бъдат място за амбулаторна
 фармацевтична практика, включваща превенция, скрининг за социалнозначими заболявания и промоция на здравето, подчерта проф. Христина Лебанова, декан на Факултета по фармация към МУ – Плевен. В България в момента в аптеките се предлагат едва 9 фармацевтични услуги докато в близките до нас държави се извършват до 20 различни услуги в аптечна среда с цел подобряване качеството на живот на пациентите.
 Парадоксално е, че е нас има много фармацевти
 но има и реален недостиг, въпреки че България е сред първите места в света по брой фармацевти на глава от населението, се наблюдава недостиг на кадри в аптечната мрежа. Причините за това са две. Все повече млади специалисти избират кариера извън аптечния сектор (в болници, представителства, академична общност и институции). Разкриването на нови аптеки изсмуква наличния ресурс – често с всеки завършил фармацевт се отваря нова обект.
Благодарение на новата методика за финансиране на аптеки в отдалечени и труднодостъпни региони, както и на денонощни аптеки, над 60 000 души са получили по-добър физически достъп до аптечна услуга. Проблемът с достъпа до конкретни терапии обаче остава поради влошена логистика и ненавременни доставки от страна на дистрибуторите.
***
Общ брой магистър-фармацевти - 7 824 (+2,2% за последните 9 месеца)
Работа в аптеки за населението - около 7 000 души
Жените са 78%, мъжете - 22% от всички магистър фармацевти
На 10 000 души население има 10,1 аптеки, което е значително над средното за ЕС
Общ брой аптеки в страната - 3300, 79% от тях са с договор с НЗОК
***
На 25 септември се отбелязва Световният ден на фармацевта. Организацията FIP, създадена през 1912 г., днес обединява над 4 милиона магистър-фармацевти по света под мотото: „Укрепване на ролята на фармацевтите за по-здраво бъдеще".

Днес отбелязваме Световния ден на фармацевта. Темата на Международната фармацевтична федерация (FIP) за 2026 г. е „Овластяване на фармацевтите за по-здравословно бъдеще".  По този повод Инициативният комитет на магистър-фармацевтите (ИКМФ) е изпратил отворено писмо с позиция за мястото на професията в здравеопазването.
„На проведения през тази година 84-ти Световен конгрес на FIP по фармация и фармацевтични науки в Монреал водещите дискусии бяха посветени на ролята на фармацевта в грижата за пациента, достъпа до лекарства, развитието на професията и устойчивите здравни системи. Докато светът говори за овластяване на фармацевтите, в България отново сме свидетели на дебат, в който основният акцент е поставен върху нови механизми за контрол, допълнителна отчетност и нови административни задължения за аптеките“, пишат от Инициативния комитет. От там отбелязват, че след последните публични изявления по темата за СЕСПА остава усещането, че проблемът с недостига на лекарства може да бъде решен с още контрол, още данни и още бюрокрация
„Но наистина ли това е проблемът?“, задават въпрос от комитета.
Ето и пълният текст на позицията:
СЕСПА е държавна система за наблюдение на лекарствените наличности. Тя функционира от години, ежедневно събира информация и е създадена именно за да предупреждава за риск от недостиг. Ако и днес продължаваме да говорим за липсващи лекарства, логичният въпрос не е защо няма достатъчно данни, а защо въпреки наличието на тези данни проблемът продължава да съществува. 
Изненадващо е и друго.
Вместо да се води разговор за това как повече лекарства да достигат до българските пациенти, все по-често дебатът се измества към това как да се събира още повече информация от аптеките.
И тук възниква един принципен въпрос:
Защо съсловната организация на магистър-фармацевтите поставя толкова силен акцент върху контролните механизми, вместо върху проблемите на самите фармацевти и на пациентите?
Хиляди магистър-фармацевти от независимите и семейните аптеки са членове на Българския фармацевтичен съюз. Те плащат членски внос, поддържат своята съсловна организация и очакват от нея защита на професията, защита на независимата аптечна практика, намаляване на административната тежест и отстояване на условията за упражняване на фармацевтичната дейност в аптеката.
Те очакват от БФС да бъде техният глас пред институциите.
Да защитава семейните аптеки.
Да защитава професионалната независимост на фармацевта в тях.
Да защитава достъпа на пациентите до лекарства.
Вместо това през последните седмици чуват предимно аргументи в подкрепа на нови изисквания, нови административни режими и нови механизми за контрол върху аптечната дейност. 
Кой говори за затварящите се семейни аптеки?
Кой говори за малките населени места, в които една-единствена аптека осигурява достъп до лекарства на цяла община?
Кой говори за недостига на магистър-фармацевти?
Кой говори за административната свръхнатовареност на аптеките?
Кой говори за непрекъснато нарастващите регулаторни изисквания към фармацевтичната практика?
Това са проблемите, които фармацевтите виждат всеки ден.
Защото когато пациентът не намира своето лекарство, той не отива в СЕСПА.
Той не отива в Министерството на здравеопазването.
Той не отива в ИАЛ.
Той влиза в кварталната аптека.
Именно там магистър-фармацевтът трябва да поеме отговорността.
Да търси наличности.
Да разговаря с доставчици.
Да предлага терапевтични алтернативи.
Да не допусне прекъсване на лечението.
Да бъде последната гаранция за пациента.
Затова за семейните и независимите аптеки е трудно да приемат, че поредното увеличение на административните им задължения ще доведе до повече лекарства за пациентите.
Защото европейските институции посочват съвсем различни причини за лекарствените недостици – производствени затруднения, проблеми във веригите на доставки, недостиг на суровини и зависимост от ограничен брой производствени центрове. Именно затова европейските политики са насочени към устойчивост на доставките и сигурност на снабдяването, а не единствено към увеличаване на отчетността на аптеките. 
Тук е и същността на проблема.
Никой не е против прозрачността.
Никой не е против контрола.
Никой не е против СЕСПА.
Но контролът е функция на държавните институции.
Ролята на съсловната организация е различна.
Тя е призвана да защитава своите членове.
Да защитава професията.
Да защитава пациентите.
Да отстоява условията, при които магистър-фармацевтите работят в интерес на обществото.
Затова в навечерието на Световния ден на фармацевта Инициативният комитет на магистър-фармацевтите призовава Българския фармацевтичен съюз да върне фокуса върху реалните проблеми на фармацевтичната общност и върху хората, които ежедневно са най-близо до пациента – магистър-фармацевтите в независимите и семейните аптеки.
Защото когато светът говори за „овластяване на фармацевтите", българските фармацевти също заслужават това.
Те не очакват повече бюрокрация.
Не очакват повече тежести.
Не очакват повече контрол.
Те очакват защита.
И очакват силен глас, който да защитава професията, независимите аптеки и пациентите.
Защото повече контрол не означава автоматично повече лекарства.
А за пациента има значение само едно:
Да влезе в аптеката и да намери необходимото лечение.

Община Поморие и Общинският съвет ще търсят стратегически партньор, който да инвестира и модернизира Многопрофилната болница за активно лечение (МБАЛ) "Поморие". Това съобщиха от общинския пресцентър.
Бъдещето на лечебното заведение е тема от повече от 20 години. В момента болницата е изправена пред финансови затруднения, необходимост от инвестиции в базата и медицинската апаратура, недостиг на специалисти и ограничен брой медицински дейности, посочиха от пресцентъра на база предоставена концепция от кмета на общината за развитието на общинската болница.
БТА припомня, че преди дни Общинският съвет в Поморие одобри временна финансова помощ от 511 290 евро на МБАЛ "Поморие". Средствата трябва да бъдат възстановени до края на 2026 г.
Финансовата подкрепа от Общината през годините надхвърля 2,85 млн. лева. През 2024 г. МБАЛ "Поморие" отчита загуба от 708 902 лева, а отрицателният собствен капитал е 881 900 лева. За 2023 г. отчетената загуба е 885 хил. лева.
На този фон Общинският съвет е взел решение да бъде потърсен стратегически партньор, който да инвестира в лечебното заведение и да поеме конкретни ангажименти за развитието му. С решението си общинските съветници одобряват условията и упълномощават кмета да проведе публичната процедура.
Партньорът трябва да инвестира в сградния фонд и съвременна медицинска апаратура, да привлече лекари и специалисти и да развие нови медицински дейности. Ангажиментите трябва да бъдат разписани в план с конкретни срокове и гаранции и да бъдат подкрепени с доказателства за осигурено финансиране.
Сред посочените направления за развитие са образната диагностика, модернизирането на операционния блок и постепенното разширяване на медицинските дейности.
Според представената концепция МБАЛ "Поморие" ще остане под контрола на общината. Предвижда се тя да запази 51% от капитала и мажоритарния контрол върху управлението. Стратегическият партньор ще придобие 49% чрез ново участие срещу парична вноска в капитала на болницата. Средствата ще бъдат насочени към лечебното заведение.
Изборът на партньор ще бъде направен чрез публична процедура при условия и критерии, одобрени от Общинския съвет. Кандидатите ще трябва да докажат финансовите си възможности и капацитета си да изпълнят предложените инвестиции, да осигурят медицинска апаратура, да привлекат специалисти и да развият нови дейности.
Кандидатите ще бъдат оценявани от конкурсна комисия, в която няма да участват кметът и представители на общинската администрация. Комисията ще включва представители на Общинския съвет, който ще определи състава и председателя ѝ.
Преди провеждането на процедурата предстоят финансови, медицински, правни и технически проверки на болницата и подготовка на конкретен план за развитието ѝ. След приключването на процедурата избраният партньор, договорите, инвестиционните ангажименти и гаранциите ще бъдат внесени за отделно решение на Общинския съвет.
Процедурата предстои. Следващите етапи ще определят кой ще бъде избран за стратегически партньор, какви ангажименти ще поеме и как ще бъде гарантирано изпълнението им.

Здравната профилактика в България не е на добро ниво. Нито плащането на здравни осигуровки, нито годишният задължителен безплатен профилактичен преглед, нито предвидените глоби за пренебрегващите го могат да накарат половината здравноосигурени да отидат на лекар, ако не ги смущава симптом.
Но има начин здравните власти да разбират какви вируси циркулират сред населението и да вземат мерки, ако се налага. Ако не за всички болести, то за инфекциозните - каквито са COVID-19 и грипът - със сигурност.
За около две години и половина тази проверка се правеше в България и така бяха открити и нови и неочаквано циркулиращи на територията на страната вируси. Но по волята на един факултет единствената лаборатория у нас, която я извършваше, е под ключ и не е известно дали ще заработи отново. Независимо, че по силата на европейска директива тези изследвания ще станат задължителни за целия Европейски съюз.
Механизмът е мониторинг на отпадните води, в които попадат всички вируси от човешкия организъм, без значение дали преносителят им ходи на лекар. А лабораторията е в Софийския университет, към биологическия му факултет, без да е била част от него. Създадена е по проект за 1.1 млн. лева към SUMMIT (Sofia University Marking Momentum for Innovation and Technological Transfer), финансирането за който е общо 44 млн. лева, към Националния план за възстановяване и устойчивост и ръководена от молекулярния биолог д-р Сергей Иванов.
Той потърси "Дневник", за да разкаже как се е стигнало до затварянето ѝ преди повече от два месеца, а в отговор на въпроси от медията СУ увери, че само сменя учените, които ще работят в нея. Хора с такава експертиза там обаче няма, категоричен е д-р Иванов. Екипът му, който е извършвал основната дейност, се състои изцяло от външни за университета учени, какъвто е и той. Казва и че в България те се броят на пръсти и именно това е привлякло СУ към проекта в началото.
COVID и нуждата от мониторинг
"Основната цел на проекта беше да направи система за мониторинг на отпадните води за инфекциозни болести. За това има основание. Научната област се разви най-вече покрай епидемията от коронавирус", казва д-р Иванов пред "Дневник". Въпросният мониторинг означава "моментна снимка на различните вируси и бактерии, които са патогенни за хората и които те отделят в отпадните води".
Това е може би най-точният метод за измерване на това какви реално заболявания циркулират в популацията, тоест в даден град. Това в България нямаше никаква история и затова беше направена нова лаборатория.
След спечелването на европейския проект и 9-месечното изграждане на лабораторията тя започва работа с основна дейност мониторинг на инфекциозните болести. Ключови подтеми са извличане на бактериофаги (вируси, които убиват бактерии и показват алтернативата на антибиотиците - б.а.) и култивация на вируси.
За подтемите са включени четирима от Биологическия факултет. За основната дейност са шестимата външни за СУ. Разработват методологията и започват мониторинг в четирите най-големи български града: София, Пловдив, Варна и Бургас. Откриват и нови вируси, и нови бактериофаги.
Но парите свършват. "Бюджетът се изчерпа и на 30 юни проектът свърши", казва Иванов.
	Това не означава, че лабораторията може да бъде затворена. Напротив, ако Софийският университет го направи, го грозят глоба и възстановяване на средства. Причината е клауза за устойчивост, в случая - петгодишна. Тоест създаденото с европейски пари трябва да продължи да работи и след като финансирането по проекта свърши.


Хронологията на едно затваряне
Лабораторията обаче е затворена. Как се случва това показва заповед на декана и последваща кореспонденция - документи, копия от които д-р Иванов предостави на "Дневник".
На 11 юни деканът проф. д-р Любен Загорчев нарежда помещенията на лабораторията с цялата апаратура, химикали и консумативи, купени по проекта, да бъдат прехвърлени към лабораторията по вирусология на Биологическия факултет, считано от 1 юли.
Заповедта му е последвана от гласуване във факултетния съвет месец след това. Той отхвърля концепция за продължаване и развиване дейността ѝ.
Д-р Иванов разбира за нея, когато в последния ден на проектната дейност (30.06.2026 г.) при него пристига ръководителката на лаборатория "Вирусология" д-р Калина Шишкова и го уведомява, че неговата група се прехвърля под нейно ръководство заедно с помещенията и оборудването.
Представя му заповедта, "за чието съществуване не бях предварително известен", пише той впоследствие до ректора проф. Елиза Стефанова. Допълва, че
	случилото се "де факто води до закриване на новосъздадената със средства по Националния план за възстановяване и устойчивост (НПВУ) лаборатория" и че "действия в Биологическия факултет поставят СУ в риск от санкции за нецелево използване на активи по европейски проекти".


Разговаря и с декана и с изненада разбира, че прехвърлянето е било извършено с негово, на д-р Иванов, съгласие.
"Отговорно заявявам, че никога не съм питан, нито (съм) давал съгласие, а и нямам правно основание да се разпореждам с дълготрайни активи, придобити по проекта. Д-р Шишкова не е част от научния колектив и няма отношение към дейността. Твърденията за мое съгласие са недостоверни и целят заобикаляне на правилата на проекта", пише д-р Иванов до ректора.
Деканът отменя първата си заповед, но разписва втора - от 21 юли. С нея проф. Загорчев задължава д-р Иванов да предаде ключовете за лабораторията с оглед изтичане на трудовия му договор с края на проекта. Разпорежда те да се съхраняват в касата на деканата, достъпът до помещенията да бъде ограничен и да се осигурява само при необходимост и в негово (на декана) присъствие.
Блокиран достъп и опасности
Отнетият достъп е съпроводен и с друго, предупреждава д-р Иванов - в хладилника на лабораторията се съхранявали пробите и необезопасеният досег на хора може да бъде опасен за тях. Пред "Дневник" споделя, че е установил, че за известно време хладилникът е бил изключен.
"В момента съдът с течен азот и всички патогенни вируси е прибран в лабораторията на декана. За разлика от моята, там влизат и студенти, и ученици - кръжочниците от олимпиадите. Нарушени са всички правила за биосигурност", казва ученият.
На въпрос от "Дневник" в тази връзка деканът проф. Загорчев отговаря чрез отдела за връзки с обществеността на СУ, че съдът е бил прибран в научноизследователска лаборатория, до която нямат достъп студенти и ученици, и всички работещи са компетентни и инструктирани единствено да доливат азот, за да не се загубят колекциите. "Това решение е взето именно за да се предотврати неоторизиран достъп до потенциално опасни патогени", уверява той.
След като факултетният съвет е решил да не подкрепи стратегията за развитие на лабораторията, съдът е бил предаден на доц. Антон Хинков от Лабораторията по вирусология към факултета, член на научния колектив на д-р Иванов.
От СУ допълват, че д-р Иванов не е предоставил списък на съхраняваните проби и определят това като "грубо нарушение на всякакви правила за биологична безопасност и добрите лабораторни практики". Прогнозират, че вероятно след определяне на нов ръководител на лабораторията "ще се пристъпи към установяване на съдържанието и унищожаване по установен ред на проби с неясно съдържание".
Последното д-р Иванов определи като потенциално унищожаване на целия труд на екипа му.
Предупреждава и че лишаването им от достъп до лабораторията блокира и цялата остатъчна дейност по проекта, включително подготовката на научни публикации, както и достъпа до лична и интелектуална собственост. То нарушава регламенти на ЕС и правилата на НПВУ.
"Преустановяването на дейността на лабораторията и промяната на предназначението на оборудването в рамките на задължителния 5-годишен период на устойчивост се класифицира като "нецелево използване на активи". Това е директно основание за 100% финансова корекция (възстановяване на пълната стойност на оборудването и ремонта от бюджета на СУ) и се третира от ОЛАФ и Европейската прокуратура като измама чрез изкуствено създадени условия", се казва в писмото му до проф. Стефанова.
Пред "Дневник" обръща внимание и че деканът няма правомощия да се разпорежда с лабораторията, защото ръководител на проекта SUMMIT не е той, а ректорът. Затова и в писмото си до нея настоява да отмени заповедта от 21 юли. Отговор не получава.
СУ: Лабораторията ще бъде запазена
Потърсени от "Дневник" във връзка със случая, от Софийския университет уверяват, че лабораторията и дейността ѝ ще бъдат запазени и че не се предвижда активите да бъдат продавани или отдавани под наем.
Кой обаче ще продължи дейността и може ли да я извършва?
От СУ твърдят, че лабораторията по вирусология към факултета е предложила на д-р Сергей Иванов да продължи дейността си "като изследовател R2 в рамките на лабораторията по вирусология". Той отрича.
"Предложение да стана R2 няма - коментира вирусологът и обяснява, че R2 е статут за току-що завършил магистър, еквивалентен на асистент в началото на научната кариера. Аз съм бил 39 месеца ръководител, R4, и изведнъж някой ми предлага да се върна 30 години назад. Ненаправеното предложение е директна подигравка."
От СУ твърдят също, че за ръководител ще бъде определено "хабилитирано лице от щатния състав на Биологическия факултет с компетенции в тази област, което е член на екипа на д-р Сергей Иванов". По този повод той коментира, че "този проект по условие се ръководи от външен учен и предлагайки щатни служители, те нарушават това изискване".
Разяснява защо е убеден, че факултетът няма нужната експертиза. От четиримата участници оттам в проекта двама на практика са били вписани по-скоро формално - единият бил в отпуск по майчинство през по-голямата част от времето, другият е бивш зам.-ректор, който не е имал пряко участие в работата. Третият се занимавал с култивация на вируси, четвъртият отговарял за друга вторична дейност - бактериофагите.
"СУ изгони всички изследователи, работещи по основната система на лабораторията - от ръководителя до пробонабирането. Независимо кого ще назначат от Биологическия факултет за отговорник, той няма да има възможност да продължи дейност, в която никога не е участвал. Да не говорим, че няма и финансиране. На практика така Биологическият факултет закрива цяла научна област, наречена "Епидемиология на отпадните води", което ние създадохме в България", казва той.
Предстои Факултетният съвет на Биологическия факултет да избере ръководител на лабораторията на 29 септември 2026 г., пишат от СУ. Ограничаването на достъпа обясняват именно с липсата на такъв.
Европа също го изисква
Докато лабораторията е работила, на нея е разчитал и Центърът по заразни и паразитни болести, разказва д-р Иванов: "Идваха и вземаха проби от нас, защото България има задължение към Световната здравна организация за следене на някои вируси, примерно полиомиелит в отпадните води. Понеже те нямат такава експертиза, разчитаха на нас."
Европейската директива за пречистването на градските отпадъчни води от 2024 г. изисква всяка държава в ЕС да извършва такъв мониторинг, като проверява както за коронавирус и неговите варианти, така и за: полиовирус, грипен вирус, нови патогени и "всякакви други параметри, свързани с общественото здраве, които компетентните органи считат от значение за мониторинга".
До 31 юли 2027 г. Министерството на околната среда и водите и Министерството на здравеопазването трябва да разпишат правилата в българските наредби и Закона за водите, а до 31 декември 2030 г. първите пълни масиви от данни от българския мониторинг трябва да бъдат публично достъпни и изпратени към ЕК, след което да бъдат актуализирани всяка година.
"Тоест това е дейност, която държавата ще трябва да финансира, която изисква голям експертен потенциал и която няма друга алтернатива в България, няма друга лаборатория в България", казва д-р Иванов и допълва, че именно затова за създадената от него е било отпуснато финансиране по проект.
Дали тя ще заработи отново, или отново ще се търси финансиране за създаването на нова, предстои да се разбере. Под въпрос е и намирането на изследователи, които могат да изпълняват тази дейност.

